آیا بیربیریمیزه قارشی اولمانین سرحدی وارمی؟
میللی حرکت طبیعی اولاراق اؤز ایچینده مختلف فیکیرلری اولان شخص و قوروملاردان عبارت اولدوغو اوچون تنقیدی یاخلاشمالار و آیدینلانمایا یاردیم آماجلی رقابت لرین اولماسی غایت نورمالدی.
آما بعضاً دوشمن لریمیزین پیلانی و دوستلارین سهولری ایله سالیم رقابت و تنقیدی باخیشلارین اؤلچوسو قاچیب و قارالاما و تخریبات و حذف ائتمه یه دوغرو آددیملار آتیلیر.
بعضی دؤنملر اولموش کی حتی بو طورلو داورانیشلار حرکتین گونده مین دئیشمیش و بؤیوک ضرر و زیانلار وئرمیش.
سند سیز اتهام وورمالار، حسی و اؤن یارقی لاریمیزدان آلینان قرارلار، باشقالارینی قارالاما و همن رئژیم آدامی و یا دوشمنلریمیزجه حرکته سیزمیش کیمی گؤسترمه لر او قده ر یایقینلاشمیش کی، اوزاقدان باخان طرفسیز بیر شخصه گؤره میللی حرکت ده ساغلام و گوونیلیر انسانی بولماق هاردا ایسه ایمکانسیز کیمی دیر!.
بیر حالداکی بیر بیرلرینین قانلارین آخیتان کورد تِرورچی چه ته لر میللی چیخارلاری اوچون بیرلیکده حرکت ائتمه یه دوغرو آددیم آتیب و کوردیناسیون مرکزی قوروربلار! نه یازیق کی بیزلر هله ده بعضاً دوشمن دن چوخ بیر بیریمیزه سالدیرماق ایله مشغول اولوروق!
بیر آز دوشونوب و وجدانیمیز ایله باش باشا قالیرساق اؤزوموزدن سورمالییک «اگر منیم دوشوندوکلریم دوز اولمایا و یایدیغیم اتهاملار اساس سیز اولورسا ! او زامان، داواداشیما و میللی حرکته ، نه اوز ایله باخا بیلیریم؟»
شخصی دوشونجه و جناحی باخیش، نه یازیق کی شهید و محبوسلاریمیزا قده ر اوزانمیش و بیر جناح او بیری جناحا منسوب اولان شهید و محبوسلارینی گورمه مزلیکدن گلیر! حال بو کی آماجیمیز بوتون آزربایجان تورکونو ایشغالچی رئژیمه قارشی قوروماق و قورتارماقدیر!
دوشونون ، بیریلری یاخالانمیش و جنایتکار رئژیمین دوستاغیندا ، بونون خبرین بایکوت و اونو قان تؤکن رئژیمین اینصافینا بوراخماق، میللی حرکته لایق بیر داورانیشدیر می؟ یوخسا او شخص ایله موشکولو اولان قوروم و شخص لرین، اونو دار گونونده مدافعه ائتمه سی ؟
بویله دوشونه لیم کی بیز حاقلییز و او شخص لر مانقورتلاشمیش و اوز میللتینین چیخارلارینا قارشی حرکت ائدیر و حتی یاخالانمالاریدا رژیمین سیزدیرما پیلانلارینین بیر پارچاسی دیر( دیققت ائده لیم کی الیمیزده سند یوخ و ساده جه دوشونوروز! ).نه ائتمه لییک؟
الف: اونون خبرین بایکوت ائدیب ودوروب رئژیمین نه ائده جه یینی گورمه لییک!
1- رئژیم بوراخسا اوزوموزو حاقلی بولوب و من دئمیشدیم هاواسینا گیریب و وجدانیمیزی راحاتلاجاییق!
2- اوزون مدت جزا آلیرسا ؟ بو دا اویوندی بیر نئجه آی سونرا بوراخیرلار دئمک ایله وجدانیمیزی سوسدوراجاییق!
3- ایللرجه دوسداقدا قالیرسا اوتاناراق آما عذر ایسته مه ن قبوللاناجاییق می؟
4- اعدام اولورسا نه دوشونوروز و وجدانیمیزایله نه شکیلده باش ائده بیلیریز عجبا ؟
ب: اؤزگور اولاندا اونا قارشی تنقید و مخالف موقع توتدوغوموز حادا ، ایشغالچی رئژیم طرفیندن توتولدوقدان سونرا اونو نه اوشخص اولاراق ، بلکه بیر آزربایجان وطنداشی کیمی ساوونورساق !
1- هر شئی دن اول حرکتیمیز و حاقلی داوامیزین انسانی ایلکه لره باغلی اولدوغونو گوسته رمیش اولوروز!
2- بیزیم شخصی داوامیزین اولماماسی و اولکه و میللتیمیزین حاق و حقوق لارینی ساوونماسی اوچون مبارزه آپاردیغیمیزی ثبوت ائده ر!
3- بو شخصین وجدانینی اویاندیراراق ، دوشوندورور کی، سن کیم لر اوچون کیملری ساتیرسان؟!
4- بیزیم یاراتاجاغیمیز مستقیل و چاغداش دئموکراتیک آزربایجاندا حتی سوچلو لاریندا انسانی حاقلاری اولدوغونو و قارانتیسی دئموکرات روحلو مبارزلر اولاراق گوسته ره بیلیریک.
مگر اونوتموشوق کی بیزیم وظیفه میز آسیمیله اولان انسانلاریمیزی قورتارماق و آیدینلاتماق دیر؟ یوخسا هر آسیمیله اولانا دوشمنجه یاخلاشیرساق نه شکیلده میللتیمیزی قورتولوش موجادیله میزه جذب ائده بیلیریزکی؟
دوشونون بو انسانی یاخلاشیم نه قده ر صادیق و طرفسیز انسانلارین ایچینده حرکته و اونا منصوب اولان مبارزلره قارشی سیمپاتی یارادا بیلیر و حرکته منصوب شخص لری غرورلاندیریر!!
گلین سند سیز اتهام و آیریمجیلیقلاری و فرق قویمالاری و دوغما – اؤگی لیک داورانیشلاردان میللی چیخارلاریمیز اوچون اوزاقلاشاق .
یاددان چیخاتمایاق کی خالقیمیز و سیاسی فعاللاریمیز، هر زامان خارجی رسانه لرین آزربایجان ایله علاقه دار اولان خبرلری سانسور و بایکوت ائتدیکلری ایچون نه قدر راحاتسیز اولوب و اونلاری قیناییرلار! آیا سانسور و بایکوت قونوسوندا بیرینجی رتبه و مقامی قازانماق ایچون و خالق طرفیندن لعنت لنمگ ایچون بیر گیزلی ساواش وارمی؟
البته بو قونو دا بعض انتقادلار سهواً سیاسی تشکیلاتلاری و حزب و سازمانلاری دا هدف آلیر کی قطعیاً خبری و رسانه ای مسئولیت کندیلرینه تانییان و داشیان تشکیلات لار و انسان حاقلاری آدی آلتیندا چالیشان سویداشلاریمیز ، سؤز قونوسو اولا بیلیر. و الّا بو یئرتیجی حاکمییته بیر مخالف اولان سیاسی تشکیلاتین ، محبوس یا محبوسلار ایله ایلگیلی آد چکرکن چیخیشلاری ، هر کسه آیدین دیر کی اونلارین آغیرلانمیش جزا و حتی جانی تهلیکه یه معروض قالمالارینا یول آچا بیلیر و منطیقه دایالی داورانیشی اولان سیاسی تشکیلاتلار حتی تمام رسانه لریمز ساکیت و سسیز قالسالار دا ! هیچ بیر زامان بو توزاقلارا دوشمه مه لیدیلر.
اونوتمایین بو داوا ، تمام میللتیمیزین ، انسان حاقلاری ، اونون شرافتی و الیندن آلینان حاقلار و دانیلدیغی و ایکینجی سیرا وطن داش تانینان و انسان گیبی معامله گؤرمه مه دیگی اوچون باشلامیش و دوام ائدیر …
رسانه ساحه سینده مللتین اعتمادین جلب ائتمگینین ایکی اساس فاکتورو واردیر.
1-«خبرلرین گئرچک اولماسی»
2- «تحلیل لرین منطقلی اولماسی!»
میللت یوز خبرین ایچینده بیر یانلیش و یا یالان مطلب گؤرسه و ائشیتسه ، باشقا دوخسان دوققوز خبره ده کسینلیکله ایناماز ! اونوتمایاق کی «بایکوت دا بیر سسیز یالان دیر.» بایکوتون قونوسو گونئی آزربایجان ایله ایلگیلی اولورسا ، داها اوتاندیریجی و داها قباحتلیدیر .
کمیته مرکزی
گونئی آزربایجان میللی یول تشکیلاتی
25 آذر 1398
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab